秋園臥病呈暉上人
作者：陳子昂
朝代：唐

paragraphs: 幽寂曠日遙，林園轉清密。
疲疴澹無豫，獨坐泛瑤瑟。
懷挾萬古情，憂虞百年疾。
綿綿多滯念，忽忽每如失。
緬想赤松遊，高尋白雲逸。
榮吝始都喪，幽人遂貞吉。
圖書紛滿床，山水藹盈室。
宿昔心所尚，平生自茲畢。
願言誰見知，梵筵有同術。
八月高秋晚，涼風正蕭瑟。